**S45.Stabilizatoare duale si speciale.** Stabilizatorul de tensiune este un circuit care, ideal, asigură la ieşire o tensiune independentă de tensiunea de intrare, de curentul de sarcină şi de temperatură. În realitate, stabilizatorul nu anulează, dar micşorează considerabil această dependenţă. Circuitele integrate analogice se alimentează, de regulă, de la două surse de tensiune continuă – una pozitivă, cealaltă negativă – simetrice sau nesimetrice faţă de masă. Circuitele care furnizează simultan cele două tensiuni stabilizate se numesc *stabilizatoare duale*. Se impune menţinerea unei valori a raportului celor două tensiuni de alimentare pe parcursul funcţionării sistemului, ceea ce presupune ca stabilizatorul să posede *calitatea de urmărire*. Calificativul *cu urmărire* se atribuie stabilizatoarelor duale înzestrate cu proprietatea de autoajustare a tensiunii pe una din ieşiri, în funcţie de variaţia tensiunii pe cealaltă ieşire, pentru a menţine neschimbată o relaţie între ele. Deşi, în prezent asemenea stabilizatoare nu se mai fabrică sub formă integrată, totuşi ele vor fi prezentate pentru ilustrarea principiului. Schema de principiu a unui astfel de stabilizator este prezentată în figura. Tendinţa este de a realiza circuite funcţionale orientate spre aplicaţie. Şi producţia de stabilizatoare liniare integrate urmează această linie. Astfel, sunt produse *stabilizatoare* speciale pentru a fi utilizate în aparatele portabile alimentate de la baterii, stabilizatoare *la care diferenţa între tensiunea de intrare şi cea de ieşire poate fi foarte mică*, tipic de 0,18 V. Aceste stabilizatoare au o rezistenţă de ieşire foarte mică şi, de regulă, oferă posibilitatea reglării tensiunii de ieşire la valoarea dorită. De asemenea, sunt produse stabiliz. dedicate alimentării modulelor electronice montate pe autovehicule sau modulelor ce conţin atât parte analogică cât şi digitală, cu sau fără microprocesor, stabilizatoare ce oferă trei sau mai multe tensiuni de ieşire, din care una este dedicată alimentării unui microprocesor. Aceste stabilizatoare sunt numite *stabilizatoare cu ieşiri multiple*. Dintre aceste noi tipuri de stabilizatoare: stabilizator dedicat aparatelor portabile, TDA3661, şi stabilizator cu ieşiri multiple, TDA3602 produse de Philips Semiconductors.

